Folketing
2007-06-01

Jeg synes simpelt hen, det er fantastisk, at man stiller nogle spørgsmål i så vigtig en diskussion som den her og så møder den der arrogance fra regeringens side, en arrogance, som er ubehagelig, utiltalende og usympatisk, i forbindelse med en diskussion, som er uhyre væsentlig for det danske samfund, uhyre væsentlig for de soldater, de unge mennesker, der skal sendes ud til den her mission i Afghanistan. Jeg vil godt sige det så stærkt, som det overhovedet kan siges, at når vi går imod det her, er det ikke, fordi vi støtter Taleban. Vi har en dyb afsky for Taleban, en dyb afsky for det rædselsregime, som Taleban satte op i sin tid. Det, diskussionen går på, er, om den her militærindsats styrker Taleban, eller om den svækker Taleban. Der er vores analyse, at så længe den her indsats indgår i den amerikanske Enduring Freedomoperation, så længe det er en del af Bushs krig imod terror, står vi over for den samme problemstilling, som vi gjorde i Irak.